COMISIWN FFINIAU A DEMOCRATIAETH LEOL CYMRU

CYFARFOD Y PWYLLGOR ARCHWILIO A SICRHAU RISG A GYNHALIWYD TRWY MICROSOFT TEAMS DDYDD MAWRTH 25 GORFFENNAF 2023 (09:30 – 11:00)


Aelodau CFfDLC a oedd yn bresennol:	Michael Imperato (Cadeirydd), Frank Cuthbert (Aelod), Dianne Bevan (Aelod), Julie James trwy MS Teams (Aelod Annibynnol)

Cynrychiolydd Archwilio Cymru a oedd yn bresennol:	Julie Rees trwy MS Teams

Cynrychiolydd TIAA a oedd yn bresennol:			Mike Collier trwy MS Teams

Cynrychiolydd Cymwysterau Cymru a oedd yn bresennol: Sean Gaffney trwy MS Teams

Swyddogion CFfDLC a oedd yn bresennol:	Shereen Williams (Prif Weithredwr), David Carr (Rheolwr Cyllid), David Burley (Pennaeth Busnes), Christian Lovatt (Swyddog Arolygon)


1.	Ymddiheuriadau am Absenoldeb

1.1	Nid oedd unrhyw ymddiheuriadau am absenoldeb.


2.	Datganiadau Buddiannau

2.1	Nid oedd unrhyw ddatganiadau buddiannau.


3.	Cofnodion cyfarfod y Pwyllgor Archwilio a gynhaliwyd ar 9 Chwefror 2023

3.1	Penderfynwyd derbyn cofnodion cyfarfod y Pwyllgor a gynhaliwyd ar 9 Chwefror 2023.


4.	Materion yn Codi o’r Cyfarfod Blaenorol

4.1	Nododd y Pwyllgor fod mwyafrif yr eitemau a oedd yn codi o gyfarfodydd blaenorol wedi cael eu cwblhau bellach neu y byddent yn derbyn sylw’n ddiweddarach yn yr agenda.

4.2	Nodwyd y byddai hyfforddiant Diogelwch TGCh ar gyfer Aelodau CFfDLC yn cael ei drefnu bellach gan fod yr holl aelodau newydd wedi cael eu penodi.
Gweithredu: Pennaeth Busnes / Cymwysterau Cymru Erbyn: 22 Tachwedd 2023

4.3	Nodwyd bod adroddiad ar sut y byddai gwaith y Panel Cydnabyddiaeth Ariannol Annibynnol yn effeithio ar waith arolygu CFfDLC wedi cael ei ohirio tan gyfarfod y Pwyllgor Archwilio a Sicrhau Risg ym mis Tachwedd gan nad oedd unrhyw beth arwyddocaol i’w adrodd ar hyn o bryd.
Gweithredu:  Prif Weithredwr   Erbyn:  22 Tachwedd 2023


5.	Adroddiad Diogelwch Data a TG

5.1	Nododd y Pwyllgor na fu unrhyw ddigwyddiadau diogelwch data ar gyfer 2023-24 hyd yma.

5.2	Nododd y Pwyllgor yr adroddiad diogelwch TGCh a gyflwynwyd gan Sean Gaffney.  Rhoddodd grynodeb o’r seiberfygythiadau mwyaf diweddar a amlygwyd gan y Ganolfan Seiberddiogelwch Genedlaethol ac esboniodd nad oedd yr un o’r rhain yn fygythiad arwyddocaol i CFfDLC.  Fodd bynnag, roedd meddalwedd hacio lefel uchel wedi dod ar gael yn eang yn ddiweddar a chynghorodd y dylai CFfDLC fod yn arbennig o effro i seiberddiogelwch yn ystod cyfnodau pan oedd gwaith arolygu sensitif yn cael ei gynnal.

5.3	Nodwyd bod sgôr amlygiad Cyflwr Seiberddiogelwch CFfDLC yn Ganolig ar hyn o bryd gan fod Microsoft wedi amlygu gwendidau newydd a’i fod yn parhau i weithio ar y diweddariadau sy’n angenrheidiol i’w lliniaru.  Byddai’r diweddariad hwn yn cael ei lanlwytho i holl ddyfeisiau Surface Pro CFfDLC cyn gynted ag y byddai ar gael, ac yna disgwyliwyd i’r sgôr amlygrwydd ddychwelyd i lefel isel.  Yn y cyfamser, esboniodd Sean Gaffney fod gan system TGCh CFfDLC amddiffyniad sylweddol o hyd gan Windows Defender a oedd wedi’i osod ar bob peiriant.

5.4	Adroddwyd bod achrediad Hanfodion Seiber CFfDLC wedi cael ei adnewyddu ar 12 Gorffennaf 2023 a bod gwaith yn mynd rhagddo ar hyn o bryd tuag at gyflawni Sicrwydd Seiber IASME.


[bookmark: OLE_LINK1][bookmark: OLE_LINK2]6.	Cynllun Gwaith 2023-24 y Pwyllgor Archwilio a Sicrhau Risg

6.1	Adroddwyd bod Cynllun Gwaith newydd wedi cael ei lunio ar gyfer 2023-24.  Nododd a chytunodd y Pwyllgor ar gynnwys Cynllun Gwaith 2023-24.


7.	Cylch Gwaith y Pwyllgor Archwilio a Sicrhau Risg

7.1	Ystyriodd y Pwyllgor Gylch Gwaith y Pwyllgor Archwilio a Sicrhau Risg.  Nodwyd bod y ddogfen yn cynnwys cyfeiriadau at Swyddfa’r Cabinet nad oeddent yn berthnasol mwyach.  Cytunwyd y dylai’r cyfeiriadau hyn gael eu newid i ‘Adran Noddi berthnasol y Comisiwn Ffiniau i Gymru yn Llywodraeth y Deyrnas Unedig’.
Gweithredu:  Rheolwr Cyllid   Erbyn:  31 Gorffennaf 2023

7.2	Cytunwyd y dylai paragraff 2.2 gael ei ddiweddaru i ddweud 2 Aelod Allanol Annibynnol a benodir yn amodol ar gytundeb Llywodraeth Cymru yn lle un aelod annibynnol.
Gweithredu:  Rheolwr Cyllid   Erbyn:  31 Gorffennaf 2023


8.	Archwilio Cymru: Cynllun Archwilio 2022-23

8.1	Esboniodd Julie Rees fod y Cynllun Archwilio ar gyfer 2023 yn amlinellu’r gwaith arfaethedig ar gyfer yr archwiliad o ddatganiadau ariannol 2022-23.  Roedd y gwaith archwilio ar y cyfrifon drafft yn mynd rhagddo ar hyn o bryd, ond roedd gofynion archwilio ychwanegol IAS 315 yn golygu na fu’n bosibl cwblhau’r archwiliad mewn pryd i gyflwyno’r cyfrifon archwiliedig yn y cyfarfod, a byddai’n rhaid i’r rhain gael eu cymeradwyo mewn cyfarfod a drefnir yn ddiweddarach.

8.2	Amlinellodd yr adroddiad y lefel berthnasedd ar gyfer camddatganiadau yn y cyfrifon, sef £23,241.  Rhoddodd Arddangosyn 1 y brif risg archwilio ariannol a allai arwain at gamddatganiadau perthnasol, sef risg diystyru rheolaethau gan reolwyr.  Yr ymateb archwilio i hyn fyddai profi cofnodion mewn cyfnodolion ac addasiadau a wnaed i’r datganiadau ariannol, adolygu amcangyfrifon cyfrifyddu a gwirio trafodion arwyddocaol.

8.3	Amlinellodd Arddangosyn 2 risgiau eraill camddatganiadau perthnasol, sef:

· Y safon gyfrifyddu IFRS16 newydd ei mabwysiadu a oedd wedi newid y ffordd y cyfrifir am brydlesi gweithredu yn sylweddol.
· Y risg y cyfrifir am asedau anghyfredol CFfDLC yn dilyn canfyddiadau archwilio’r flwyddyn flaenorol.

8.4	Roedd y cynllun hefyd yn cynnwys manylion y tîm archwilio a’r amserlen ac yn nodi’r ffi archwilio ar gyfer y flwyddyn, a oedd wedi cynyddu 10% yn unol ag ymgynghoriad ffïoedd diweddaraf Archwilio Cymru.  Disgwyliwyd y byddai’r archwiliad yn cael ei gwblhau yn hwyr ym mis Gorffennaf neu’n gynnar ym mis Awst, ac y byddai’r Adroddiad Archwilio a’r Llythyr Rheoli’n cael eu cyhoeddi ym mis Awst neu fis Medi.

8.5	Nododd y Pwyllgor y Cynllun Archwilio ar gyfer 2023.


9.	Adroddiadau Archwilio Cymru – Diweddariad i’r Pwyllgor Archwilio a Sicrhau Risg

9.1	Nododd y Pwyllgor yr adroddiad gan Julie Rees a roddodd fanylion am waith Archwilio Cymru a oedd yn mynd rhagddo a gwaith yn yr arfaeth ynghyd â chyhoeddiadau diweddar a mentrau arfer da.


10.	Cyfrifon Blynyddol 2022-23 a’r Adroddiad ar yr Archwiliad o’r Datganiadau Ariannol 

10.1	Esboniodd Julie Rees, fel yr adroddwyd yn gynharach yn y cyfarfod, fod yr archwiliad o adroddiad blynyddol a chyfrifon CFfDLC yn mynd rhagddo ar hyn o bryd ac felly byddai angen i’r eitem hon gael ei gohirio tan rywbryd yn y dyfodol.


11.	Cynllun Archwilio Mewnol Blynyddol 2023-24

11.1	Dywedodd Mike Collier fod Cynllun Archwilio Mewnol 2023-24 wedi cael ei ddiwygio i leihau nifer y diwrnodau a ddyrannwyd i’r archwiliad o’r Gyflogres, fel y cytunwyd yng nghyfarfod mis Chwefror 2023.  Nodwyd bod y diwrnod sbâr canlyniadol wedi cael ei ddyrannu i archwilio Safonau’r Gymraeg.

11.2	Cymeradwyodd y Pwyllgor Gynllun Archwilio Mewnol Blynyddol diwygiedig 2023-24.


12.	Asesiad Archwilio Mewnol Blynyddol 2022-23 CFfDLC

12.1	Adroddwyd bod Swyddog Cyfrifyddu’r Comisiwn ac Aelodau’r Pwyllgor Archwilio a Sicrhau Risg wedi cwblhau eu hasesiad archwilio mewnol blynyddol ar gyfer 2022-23.  Nododd y Pwyllgor gasgliadau’r asesiad, sef bod annibyniaeth a pherfformiad Archwilio Mewnol o safon uchel ac wedi bodloni’r safonau sy’n ymwneud â sicrhau ansawdd.

12.2	Nododd y Pwyllgor yr adroddiad a chanlyniad ymarfer asesu 2022-23.


13.	Ymarfer Hunanasesu’r Pwyllgor Archwilio a Sicrhau Risg 2022-23

13.1	Adroddwyd bod Aelodau’r Pwyllgor Archwilio a Sicrhau Risg wedi llenwi eu holiadur hunanasesu blynyddol a adolygwyd ac a ddiweddarwyd yn ddiweddar.  Nodwyd mai’r casgliad cyffredinol oedd bod y Pwyllgor Archwilio a Sicrhau Risg wedi gweithredu’n effeithiol yn ystod 2022-23.

13.2	Coladwyd a dadansoddwyd yr ymatebion a nodwyd y bu rhywfaint o ansicrwydd ynglŷn â Chwestiwn 25 o ganlyniad i’r nifer isel o reolwyr o fewn CFfDLC.  Cytunwyd y byddai’r cwestiwn hwn yn cael ei ddiwygio i ‘ymgysylltu â rheolwyr perthnasol’ yn lle ‘ymgysylltu ag ystod eang o reolwyr’.
Gweithredu:  Rheolwr Cyllid   Erbyn:  31 Gorffennaf 2023

13.3	O ran Cwestiwn 25 yn gysylltiedig â ph’un a oedd y Pwyllgor Archwilio a Sicrhau Risg yn gwerthuso sut oedd yn ychwanegu gwerth at CFfDLC yn ffurfiol, nodwyd bod hyn yn cael ei ystyried wrth lunio adroddiad blynyddol Cadeirydd y Pwyllgor Archwilio a Sicrhau Risg.


14.	Argymhellion Archwilio – Adroddiad Cynnydd

14.1	Nododd y Pwyllgor yr adroddiad a’r cynnydd ar yr argymhellion archwilio mewnol a oedd yn weddill, yr oedd y mwyafrif ohonynt wedi’u gweithredu, bellach.

14.2	Roedd yr unig argymhelliad archwilio mewnol hirsefydlog a oedd yn weddill yn ymwneud â chwblhau cyfarwyddiadau desg yn derfynol ar gyfer y rhaglen arolygon etholiadol.  Ni ddisgwyliwyd i hyn gael ei weithredu tan fis Ionawr 2024 er mwyn adlewyrchu newidiadau i’r rhaglen arolygon etholiadol i ddod.

14.3	Nodwyd bod yr unig argymhelliad archwilio mewnol a ddeilliodd o archwiliad mewnol 2022-23, sef bod cofnod canolog yn cael ei greu ar gyfer yr holl gwynion a dderbynnir, wedi cael ei weithredu’n llawn.


15.	Rhestr Colledion 2022-23

15.1	Nododd y Pwyllgor fod CFfDLC wedi cofnodi colled o £660 yn ystod 2022-23 a bod adroddiad ar y golled hon wedi cael ei gyflwyno i Lywodraeth Cymru.

15.2	Nodwyd bod y golled yn deillio o waredu peiriant ffrancio anarferedig yr oedd ganddo rywfaint o Werth Llyfr Net gweddilliol ar ôl o hyd ar y Gofrestr Asedau.


16.	Adroddiad Rheoli Risg

16.1	Rhoddwyd ystyriaeth i’r polisi a’r cofrestrau risg presennol.  Adroddwyd ar fanylion y newidiadau a wnaed i’r cofrestrau risg Corfforaethol a Gweithredol ers y cyfarfod Pwyllgor diwethaf.

16.2	Roedd y Pwyllgor o’r farn bod risgiau posibl yn gysylltiedig â diwedd penodiad yr aelod annibynnol hirsefydlog o’r Pwyllgor Archwilio a Sicrhau Risg o ganlyniad i golli gwybodaeth sylweddol a gafwyd yn ystod ei chyfnod yn y swydd.  Cytunwyd y byddai risg newydd sy’n adlewyrchu hyn yn cael ei llunio a’i hychwanegu at y Gofrestr Risg Gorfforaethol, gyda’r prif gam gweithredu lliniarol o ddarparu gwybodaeth i aelodau annibynnol newydd y Pwyllgor Archwilio a Sicrhau Risg.
Gweithredu:  Rheolwr Cyllid/ Prif Weithredwr  Erbyn:  30 Medi 2023

16.3	Nodwyd bod risg weithredol OP11 yn cynnwys cam gweithredu lliniarol sy’n datgan y byddai’r Cynllun Parhad Busnes yn cael ei brofi erbyn 30 Mehefin 2023.  Fodd bynnag, roedd y prawf wedi cael ei ohirio tra’n disgwyl newidiadau i ofynion achredu Hanfodion Seiber a Mwy ac ardystiad IASME a allai gynnwys newidiadau a fyddai’n effeithio ar ofynion Parhad Busnes.  Cytunwyd y byddai’r prawf ar y Cynllun Parhad Busnes yn cael ei gynnal yn ddiweddarach yn 2023.
Gweithredu:  Uwch Dîm Rheoli  Erbyn:  30 Medi 2023


17.	Cofrestr Risg TGCh

17.1	Rhoddwyd ystyriaeth i’r gofrestr risg TGCh gyfredol. Adroddwyd ar y newidiadau a wnaed i’r gofrestr ers y cyfarfod Pwyllgor diwethaf ac fe’u nodwyd.


18.	Adroddiad Monitro’r Gyllideb

18.1	Nododd y Pwyllgor gofnodion yr adroddiad ar y gyllideb a gyflwynwyd i gyfarfod y Comisiwn ar 21 Mehefin 2023.


19.	Adroddiad Cynnydd ar Symud i Lety Arall

19.1	Nododd y Pwyllgor yr adroddiad a manylion y llety a oedd yn cael ei gynnig gan Lywodraeth Cymru.

19.2	Adroddwyd bod CFfDLC wedi cael ymateb gan Lywodraeth Cymru bellach ynglŷn â’r gofynion TGCh ar gyfer symud a bod y manylion wedi cael eu rhannu gyda Chymwysterau Cymru.  Disgwylir ymateb o hyd gan Ystadau Llywodraeth Cymru ynglŷn â’r costau amcangyfrifedig ar gyfer adnewyddu a newidiadau eraill, ac mae’r costau hyn yn ofynnol er mwyn rhoi gwybod i Lywodraeth Cymru am yr effaith ar ofynion cyllideb CFfDLC.  Dylai mwy o wybodaeth am y costau amcangyfrifedig fod ar gael erbyn cyfarfod nesaf y Pwyllgor Archwilio a Sicrhau Risg.  Disgwyliwyd y byddai’r symud i Barc Cathays yn digwydd cyn i CFfDLC gael ei ailfrandio.


20.	Blaenraglen Waith

20.1	Nododd y Pwyllgor yr adroddiad gan y Prif Weithredwr a amlinellodd effaith y ddau Fil sy’n cael eu cyflwyno gan Lywodraeth Cymru, sef y Bil Diwygio’r Senedd a’r Bil Diwygio Etholiadol, a fyddai’n effeithio ar gylch gwaith, ailfrandio a swyddogaethau CFfDLC.  Byddai effaith y Biliau hyn yn ymestyn swyddogaethau CFfDLC yn ogystal â’i ailfrandio a throsglwyddo swyddogaethau’r Panel Cydnabyddiaeth Ariannol Annibynnol.  Trafodwyd y gofynion ychwanegol ar gyfer CFfDLC a’r adnoddau ychwanegol a fyddai’n ofynnol a rhai pryderon ynglŷn â swyddogaeth y Bwrdd Rheoli Etholiadol a fyddai’n gofyn am arbenigedd ychwanegol.

20.2	Adroddwyd y gallai’r Pwyllgor Archwilio a Sicrhau Risg gael sicrwydd gan Fwrdd Gweithredu Llywodraeth Cymru, a oedd yn cynnwys Cadeirydd a Phrif Weithredwr CFfDLC, yr oedd ganddo gynllun clir ar gyfer gweithredu’r newidiadau yn ogystal â chofrestr risg ar wahân.  Fodd bynnag, byddai’r Pwyllgor Archwilio a Sicrhau Risg yn gyfrifol am edrych ar faterion ac elfennau risg sy’n effeithio ar CFfDLC o hyd.  Roedd y gyfradd cydnabyddiaeth ariannol ar gyfer aelodau’r Panel Cydnabyddiaeth Ariannol Annibynnol yn uwch na chyfraddau aelodau CFfDLC, a byddai angen trafod hyn gyda Llywodraeth Cymru gan gyfeirio at swydd-ddisgrifiadau aelodau.

20.3	Byddai’r adroddiad i gyfarfod y Pwyllgor Archwilio a Sicrhau Risg ym mis Tachwedd yn cynnwys mwy o wybodaeth am y sefyllfa o ran swyddogaeth y Bwrdd Rheoli Etholiadol yn ogystal â chofrestr risg y Bwrdd Gweithredu.

20.4	Cytunwyd y dylid ychwanegu risg newydd at y Gofrestr Risg ynglŷn â chynefino aelodau annibynnol newydd ychwanegol y Pwyllgor Archwilio a Sicrhau Risg.
Gweithredu:  Rheolwr Cyllid/ Prif Weithredwr  Erbyn:  30 Medi 2023


21.	Rhoddion a Lletygarwch – Adroddiad a Datganiadau

21.1	Nododd y Pwyllgor na wnaed unrhyw ddatganiadau o roddion neu letygarwch ers y cyfarfod blaenorol.


22.	Cwynion

22.1	Nododd y Pwyllgor nad oedd CFfDLC wedi derbyn unrhyw gwynion ers y cyfarfod blaenorol.


23.	Adroddiad a Pholisïau Chwythu’r Chwiban a Thwyll

23.1	Nododd y Pwyllgor na fu unrhyw achosion o chwythu’r chwiban na thwyll ers y cyfarfod blaenorol.


24.	Adroddiad Rhyddid Gwybodaeth

24.1	Nododd y Pwyllgor y ceisiadau Rhyddid Gwybodaeth a dderbyniwyd rhwng mis Ebrill 2023 a mis Gorffennaf 2023.


25.	Unrhyw Fater Arall

25.1	Estynnodd y Cadeirydd ei ddymuniadau gorau i Julie James a oedd yn mynychu ei chyfarfod olaf fel aelod annibynnol o’r Pwyllgor Archwilio a Sicrhau Risg, ar ôl dal y swydd ers dros 10 mlynedd.  Mynegodd ei ddiolchgarwch am ei chyfraniadau gwerthfawr at y Pwyllgor yn ystod a chyn ei dymor fel Cadeirydd.


26.	Dyddiad y Cyfarfod Nesaf

26.1	Bydd y cyfarfod nesaf yn cael ei gynnal ddydd Mercher 29 Tachwedd 2023.

